Document ID: 32012D0504

Reference:
18.9.2012
EL
Επίσημη Εφημερίδα της Ευρωπαϊκής Ένωσης
L 251/49
ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Σεπτεμβρίου 2012
για την Eurostat
(2012/504/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Εκτιμώντας τα ακόλουθα:
(1)
Ο κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (1) παρέχει το βασικό πλαίσιο αναφοράς για τις ευρωπαϊκές στατιστικές. Ο εν λόγω κανονισμός αναφέρεται στην Επιτροπή (Eurostat) ως τη στατιστική αρχή της Ένωσης, η οποία είναι αρμόδια για την ανάπτυξη, την παραγωγή και τη διάδοση ευρωπαϊκών στατιστικών.
(2)
Οι ευρωπαϊκές στατιστικές θα πρέπει να αναπτύσσονται, να παράγονται και να διαδίδονται από την Eurostat σύμφωνα με τις στατιστικές αρχές που ορίζονται στη Συνθήκη για τη λειτουργία της Ευρωπαϊκής Ένωσης και στον κανονισμό (ΕΚ) αριθ. 223/2009 και εκτίθενται αναλυτικά στον κώδικα ορθής πρακτικής για τις ευρωπαϊκές στατιστικές, όπως αναθεωρήθηκε και επικαιροποιήθηκε από την επιτροπή του ευρωπαϊκού στατιστικού προγράμματος στις 28 Σεπτεμβρίου 2011.
(3)
Ο κανονισμός (ΕΚ) αριθ. 223/2009 προβλέπει επίσης την προστασία των απόρρητων στοιχείων τα οποία θα πρέπει να χρησιμοποιούνται μόνο για στατιστικούς σκοπούς.
(4)
Η Επιτροπή ανέλαβε να ενισχύσει τη διακυβέρνηση των στατιστικών στην Ένωση και να τηρήσει τις ανωτέρω στατιστικές αρχές (2). Η ανάληψη αυτής της δέσμευσης επιβεβαιώθηκε και αναπτύχθηκε περισσότερο στην ανακοίνωση της 15ης Απριλίου 2011 προς το Ευρωπαϊκό Κοινοβούλιο και το Συμβούλιο με τίτλο «Για μια αυστηρή διαχείριση της ποιότητας στον τομέα των ευρωπαϊκών στατιστικών» (3). Η παρούσα απόφαση θα πρέπει να θεωρηθεί ως ανανέωση της προσήλωσης της Επιτροπής στην εμπιστοσύνη του κοινού στις ευρωπαϊκές στατιστικές, που αναπτύσσονται, παράγονται και διαδίδονται από την Eurostat.
(5)
Οι πρόσφατες εξελίξεις στο πλαίσιο της οικονομικής διακυβέρνησης της Ένωσης είχαν αντίκτυπο στον στατιστικό τομέα και θα πρέπει να ληφθούν υπόψη. Ο αντίκτυπος αφορά, ιδίως, τη στατιστική ανεξαρτησία, όπως ορίζεται στον κανονισμό (ΕΕ) αριθ. 1175/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, που τροποποιεί τον κανονισμό (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών. (4)
(6)
Σ’ αυτό το πλαίσιο, οι εξουσίες της Επιτροπής ως αρμόδιας για τους διορισμούς αρχής όσον αφορά την πρόσληψη, τη μετάθεση και την παύση του γενικού διευθυντή (της γενικής διευθύντριας) της Eurostat θα πρέπει να ασκούνται σύμφωνα με τον κανονισμό υπηρεσιακής κατάστασης, λαμβανομένης δεόντως υπόψη της ανάγκης κατοχύρωσης της ανεξαρτησίας, της αντικειμενικότητας και της αποτελεσματικότητας κατά την άσκηση των αρμοδιοτήτων του (της) και σύμφωνα με μια διαφανή διαδικασία η οποία θα βασίζεται αποκλειστικά σε επαγγελματικά κριτήρια.
(7)
Επιπλέον, ανατέθηκαν στην Eurostat ειδικά καθήκοντα βάσει του κανονισμού (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος, το οποίο προσαρτάται στη Συνθήκη για την ίδρυση της Ευρωπαϊκής Κοινότητας (5).
(8)
Επιπλέον, όπως αναφέρεται στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τη μέθοδο παραγωγής των στατιστικών της ΕΕ: ένα όραμα για την επόμενη δεκαετία (6), η Eurostat θα πρέπει να προσφέρει μια υψηλής ποιότητας στατιστική υπηρεσία, αναβαθμίζοντας, μεταξύ άλλων, τις σχέσεις της με τους φορείς της Ένωσης, έτσι ώστε να προβλέπει τις στατιστικές ανάγκες και να αυξήσει τη χρήση των υφιστάμενων στατιστικών. Αυτό προϋποθέτει επίσης τη δημιουργία στενότερων σχέσεων με άλλες υπηρεσίες της Επιτροπής.
(9)
Οι στατιστικές θα πρέπει να ορίζονται αναφορικά με τον κανονισμό (ΕΚ) αριθ. 223/2009. Για τους σκοπούς της παρούσας απόφασης, θα πρέπει επίσης να γίνεται διάκριση μεταξύ ευρωπαϊκών στατιστικών και άλλων στατιστικών.
(10)
Ο καθορισμός, αφενός, στόχων πολιτικής και, αφετέρου, των πληροφοριών που απαιτούνται για την επίτευξή τους είναι θέμα των υπευθύνων χάραξης πολιτικής. Οι δραστηριότητες αυτές θα πρέπει, επομένως, να εμπίπτουν στην εντολή και στις αρμοδιότητες των οικείων υπηρεσιών της Επιτροπής, ενώ η Eurostat θα πρέπει να εξασφαλίζει τον προγραμματισμό των δραστηριοτήτων που σχετίζονται με τις ευρωπαϊκές στατιστικές, λαμβάνοντας υπόψη τις ανάγκες των χρηστών, τις σχετικές πολιτικές εξελίξεις και τους περιορισμούς των πόρων.
(11)
Οι δραστηριότητες της Επιτροπής που συνδέονται με τις άλλες στατιστικές θα πρέπει να υπόκεινται σε διαδικασία σχεδιασμού και συντονισμού, ώστε να εξασφαλίζεται ενοποιημένη πληροφόρηση για τις δραστηριότητες αυτές. Η διαδικασία αυτή θα πρέπει να διευθύνεται από την Eurostat, το δε πεδίο εφαρμογής της θα πρέπει να περιορίζεται σε θέματα επί των οποίων υπάρχει κοινή συμφωνία μεταξύ των οικείων υπηρεσιών της Επιτροπής και της Eurostat.
(12)
Οι ευρωπαϊκές στατιστικές καθορίζονται από το ευρωπαϊκό στατιστικό πρόγραμμα και το αντίστοιχο ετήσιο πρόγραμμα εργασίας.
(13)
Για να εξασφαλιστεί η εμπιστοσύνη του κοινού στις ευρωπαϊκές στατιστικές και για να προαχθεί η υψηλή ποιότητα των στατιστικών που αναπτύσσονται, παράγονται και διαδίδονται από την Eurostat, θα πρέπει να αναπτυχθεί και να εφαρμοστεί μια διαδικασία σήμανσης των ευρωπαϊκών στατιστικών.
(14)
Η ανάπτυξη, η παραγωγή και η διάδοση ευρωπαϊκών στατιστικών υψηλής ποιότητας θα πρέπει να διαφυλάσσεται από τον γενικό διευθυντή της Eurostat, ο οποίος είναι ο επικεφαλής στατιστικολόγος. Επιπλέον, στα καθήκοντά του θα πρέπει να περιλαμβάνεται ο συντονισμός των στατιστικών δραστηριοτήτων της Επιτροπής με σκοπό τη διασφάλιση της ποιότητας και την ελαχιστοποίηση του φόρτου υποβολής στοιχείων. Επομένως, θα πρέπει επίσης να ζητείται η γνώμη του επικεφαλής στατιστικολόγου για την ανάπτυξη και την παραγωγή άλλων στατιστικών.
(15)
Η στενή συνεργασία μεταξύ της Eurostat και άλλων υπηρεσιών της Επιτροπής όσον αφορά τις στατιστικές δραστηριότητες και ο κατάλληλος συντονισμός αυτών των δραστηριοτήτων από τον επικεφαλής στατιστικολόγο θα πρέπει να διασφαλίζουν συνοχή και συγκρισιμότητα των ευρωπαϊκών στατιστικών και να ανταποκρίνονται καλύτερα στις μελλοντικές προκλήσεις, ιδίως στην ανάγκη ελαχιστοποίησης του φόρτου υποβολής απαντήσεων και του διοικητικού φόρτου. Για τους ίδιους σκοπούς θα πρέπει να παρέχεται πρόσβαση σε πηγές δεδομένων εντός της Επιτροπής, στον βαθμό που η πρόσβαση είναι απαραίτητη και οικονομικώς συμφέρουσα για την ανάπτυξη, την παραγωγή και τη διάδοση ευρωπαϊκών στατιστικών.
(16)
Στον βαθμό που η Eurostat προβαίνει σε επεξεργασία δεδομένων προσωπικού χαρακτήρα, ισχύει ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (7). Επιπλέον, οι ευρωπαϊκές στατιστικές που παράγονται βάσει προσωπικών δεδομένων θα πρέπει να αναλύονται κατά φύλο, όπου είναι σκόπιμο.
(17)
Επομένως, είναι απαραίτητο να καθοριστούν ακριβέστερα και να αποσαφηνιστούν ο ρόλος και οι αρμοδιότητες της Eurostat στο πλαίσιο της Επιτροπής.
(18)
Θα πρέπει να καταργηθεί η απόφαση 97/281/ΕΚ της Επιτροπής, της 21ης Απριλίου 1997, σχετικά με τον ρόλο της Eurostat όσον αφορά την παραγωγή κοινοτικών στατιστικών (8),
ΑΠΟΦΑΣΙΖΕΙ:
Άρθρο 1
Αντικείμενο
Η παρούσα απόφαση καθορίζει τον ρόλο και τις αρμοδιότητες της Eurostat στο πλαίσιο της εσωτερικής οργάνωσης της Επιτροπής, όσον αφορά την ανάπτυξη, την παραγωγή και τη διάδοση στατιστικών.
Άρθρο 2
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
1)
Ως «στατιστικές» νοούνται οι στατιστικές που ορίζονται στο άρθρο 3 παράγραφος 1 του κανονισμού (ΕΚ) αριθ. 223/2009. Πρόκειται είτε για ευρωπαϊκές στατιστικές είτε για άλλες στατιστικές.
2)
Ως «ευρωπαϊκές στατιστικές» νοούνται οι στατιστικές που περιγράφονται στο άρθρο 1 του κανονισμού (ΕΚ) αριθ. 223/2009 και καθορίζονται στο ετήσιο πρόγραμμα εργασίας ευρωπαϊκών στατιστικών.
3)
Ως «άλλες στατιστικές» νοούνται οι στατιστικές που δεν είναι ευρωπαϊκές στατιστικές και οι οποίες καθορίζονται από τη διαδικασία σχεδιασμού και συντονισμού που αναφέρεται στο άρθρο 5 παράγραφος 2.
Άρθρο 3
Eurostat
Η Eurostat είναι η στατιστική αρχή της Ένωσης που αναφέρεται στο άρθρο 6 παράγραφος 1 του κανονισμού (ΕΚ) αριθ. 223/2009. Πρόκειται για υπηρεσία της Επιτροπής της οποίας προΐσταται γενικός διευθυντής.
Άρθρο 4
Στατιστικές αρχές
Η Eurostat αναπτύσσει, παράγει και διαδίδει ευρωπαϊκές στατιστικές σύμφωνα με τις στατιστικές αρχές της επαγγελματικής ανεξαρτησίας, της αμεροληψίας, της αντικειμενικότητας, της αξιοπιστίας, του στατιστικού απορρήτου και της καλής σχέσης κόστους-αποτελεσματικότητας, όπως ορίζονται στο άρθρο 2 παράγραφος 1 του κανονισμού (ΕΚ) αριθ. 223/2009 και αναπτύσσονται περαιτέρω στον κώδικα ορθής πρακτικής για τις ευρωπαϊκές στατιστικές.
Άρθρο 5
Σχεδιασμός και προγραμματισμός
1.   Οι δραστηριότητες που συνδέονται με τις ευρωπαϊκές στατιστικές καθορίζονται, αφενός, στο ευρωπαϊκό στατιστικό πρόγραμμα που αναφέρεται στο άρθρο 13 του κανονισμού (ΕΚ) αριθ. 223/2009 και, αφετέρου, στο ετήσιο πρόγραμμα εργασίας που αναφέρεται στο άρθρο 17 του ίδιου κανονισμού.
2.   Οι δραστηριότητες που συνδέονται με τις άλλες στατιστικές υπόκεινται σε διαδικασία σχεδιασμού και συντονισμού που διευθύνεται από την Eurostat και καθορίζονται μέσω της διαδικασίας αυτής. Το πεδίο εφαρμογής της διαδικασίας αυτής περιορίζεται σε θέματα επί των οποίων υπάρχει κοινή συμφωνία μεταξύ των οικείων υπηρεσιών της Επιτροπής και της Eurostat.
3.   Μεταξύ της Eurostat και των άλλων υπηρεσιών της Επιτροπής μπορούν να συναφθούν διυπηρεσιακές συμφωνίες για τους σκοπούς των προαναφερόμενων δραστηριοτήτων, καθώς επίσης δραστηριοτήτων που συνδέονται με διοικητικά αρχεία.
Άρθρο 6
Καθήκοντα της Eurostat
1.   Η Eurostat είναι αρμόδια για την ανάπτυξη, την παραγωγή και τη διάδοση ευρωπαϊκών στατιστικών.
Για τον σκοπό αυτό, η Eurostat προβαίνει, ειδικότερα, στις ακόλουθες ενέργειες:
α)
συλλέγει και οργανώνει σε συγκεντρωτικά μεγέθη τις στατιστικές πληροφορίες που είναι απαραίτητες για την κατάρτιση των ευρωπαϊκών στατιστικών·
β)
αναπτύσσει και προωθεί στατιστικά πρότυπα, μεθόδους και διεργασίες·
γ)
διευθύνει το ευρωπαϊκό στατιστικό σύστημα, ενισχύει τη συνεργασία μεταξύ των εταίρων της και κατοχυρώνει τον ηγετικό της ρόλο παγκοσμίως όσον αφορά τις επίσημες στατιστικές·
δ)
συνεργάζεται με διεθνείς οργανισμούς και με τρίτες χώρες, με σκοπό να διευκολύνει τη συγκρισιμότητα των ευρωπαϊκών στατιστικών με τις στατιστικές που παράγονται από άλλα στατιστικά συστήματα και υποστηρίζει, ενδεχομένως, τρίτες χώρες για τη βελτίωση των στατιστικών συστημάτων τους.
2.   Η Eurostat εξασφαλίζει ότι όλοι οι χρήστες έχουν πρόσβαση στις ευρωπαϊκές στατιστικές σύμφωνα με τις στατιστικές αρχές, ειδικότερα σύμφωνα με τις αρχές της επαγγελματικής ανεξαρτησίας, της αμεροληψίας και του στατιστικού απορρήτου.
Ως προς αυτό, η Eurostat παρέχει τεχνικές εξηγήσεις και την απαραίτητη υποστήριξη για τη χρήση των ευρωπαϊκών στατιστικών και μπορεί να χρησιμοποιεί κατάλληλους διαύλους επικοινωνίας για την έκδοση στατιστικών δελτίων τύπου.
3.   Η Eurostat εξασφαλίζει τη συνεργασία και τον τακτικό εποικοδομητικό διάλογο με άλλες υπηρεσίες και, εάν είναι απαραίτητο, με παρόχους δεδομένων, ώστε να λαμβάνονται υπόψη οι ανάγκες των χρηστών, οι σχετικές εξελίξεις πολιτικής και άλλες πρωτοβουλίες. Για τον σκοπό αυτό, οι υπηρεσίες εκείνες της Επιτροπής που αποτελούν δυνητικούς χρήστες συγκεκριμένων ευρωπαϊκών στατιστικών ενημερώνονται και συμμετέχουν από πρώιμο στάδιο στην ανάπτυξη νέων στατιστικών ή στην αλλαγή των στατιστικών, μεταξύ άλλων, για να κατανοήσουν τις δυνητικές πολιτικές επιπτώσεις από την εισαγωγή νέων ή από την αλλαγή των υφιστάμενων στατιστικών μεθόδων, προτύπων και ορισμών.
4.   Η Eurostat συντονίζει την ανάπτυξη και την παραγωγή άλλων στατιστικών. Για τον σκοπό αυτό, προβαίνει στις ακόλουθες ενέργειες:
α)
βελτιστοποιεί τη χρήση των υφιστάμενων πληροφοριών οι οποίες μπορούν να χρησιμοποιηθούν για στατιστικούς σκοπούς, ώστε να εξασφαλίσει την ποιότητα και να ελαχιστοποιήσει τον φόρτο υποβολής απαντήσεων· Η Eurostat καλεί κάθε ενδιαφερόμενη υπηρεσία της Επιτροπής να συμβάλει σ’ αυτό τον σκοπό·
β)
ενημερώνεται από όλες τις υπηρεσίες της Επιτροπής σχετικά με το πεδίο και τα ποιοτικά χαρακτηριστικά των στατιστικών που παράγουν, σχετικά με τις σημαντικές αλλαγές στη μεθοδολογία παραγωγής στατιστικών και σχετικά με τις νέες συλλογές δεδομένων που σχεδιάζονται·
γ)
παρέχει σε άλλες υπηρεσίες της Επιτροπής καθοδήγηση, κατάλληλη κατάρτιση και υπηρεσίες εμπειρογνωμόνων που είναι απαραίτητες για την ανάπτυξη και την παραγωγή άλλων στατιστικών, υπό τον όρο ότι υπάρχουν διαθέσιμοι πόροι.
Άρθρο 7
Γενικός διευθυντής της Eurostat
1.   Όσον αφορά τις ευρωπαϊκές στατιστικές, ο γενικός διευθυντής της Eurostat έχει αποκλειστική αρμοδιότητα να αποφασίζει για τις διαδικασίες, τις στατιστικές μεθόδους, τα πρότυπα και τις διεργασίες ή για το περιεχόμενο και τη χρονική στιγμή έκδοσης των στατιστικών δελτίων, σύμφωνα με το ευρωπαϊκό στατιστικό πρόγραμμα και το ετήσιο πρόγραμμα εργασίας. Κατά την εκτέλεση των προαναφερόμενων στατιστικών καθηκόντων, ο γενικός διευθυντής ενεργεί με τρόπο ανεξάρτητο· δεν ζητά ούτε λαμβάνει οδηγίες από τα θεσμικά και λοιπά όργανα της Ένωσης ούτε από κυβερνήσεις κρατών μελών ούτε από κάποιο άλλο θεσμικό όργανο ή οργανισμό ή υπηρεσία.
2.   Ο γενικός διευθυντής της Eurostat ενεργεί ως διατάκτης για την εκτέλεση των πιστώσεων που έχουν διατεθεί στην Eurostat.
Άρθρο 8
Επικεφαλής στατιστικολόγος
1.   Ο γενικός διευθυντής της Eurostat θεωρείται ως ο επικεφαλής στατιστικολόγος.
2.   Ο επικεφαλής στατιστικολόγος:
α)
είναι αρμόδιος για την ανάπτυξη, την παραγωγή και τη διάδοση των ευρωπαϊκών στατιστικών εντός της Επιτροπής·
β)
είναι αρμόδιος για τον συντονισμό της ανάπτυξης και της παραγωγής των άλλων στατιστικών που αναφέρονται στο άρθρο 5 παράγραφος 2 και στο άρθρο 6 παράγραφος 4·
γ)
εκπροσωπεί την Επιτροπή σε διεθνή στατιστικά φόρουμ, ιδίως για σκοπούς συντονισμού των στατιστικών δραστηριοτήτων των θεσμικών και λοιπών οργάνων της Ένωσης, όπως αναφέρεται στο άρθρο 6 παράγραφος 3 του κανονισμού (ΕΚ) αριθ. 223/2009·
δ)
είναι πρόεδρος της επιτροπής του ευρωπαϊκού στατιστικού προγράμματος που αναφέρεται στο άρθρο 7 του κανονισμού (ΕΚ) αριθ. 223/2009·
ε)
προετοιμάζει τα προγράμματα που αναφέρονται στο άρθρο 5 παράγραφος 1 της παρούσας απόφασης σε στενή διαβούλευση με άλλες υπηρεσίες της Επιτροπής, λαμβάνοντας υπόψη, στο μέτρο του δυνατού, τις ανάγκες των χρηστών και άλλες σχετικές εξελίξεις·
στ)
λειτουργεί ως σύνδεσμος μεταξύ, αφενός, του ευρωπαϊκού στατιστικού συστήματος (ΕΣΣ) και, αφετέρου, του ευρωπαϊκού συμβουλευτικού φορέα για τη διακυβέρνηση στον τομέα της στατιστικής για όλα τα θέματα που αφορούν την εφαρμογή του κώδικα ορθής πρακτικής για τις ευρωπαϊκές στατιστικές στο πλαίσιο του ΕΣΣ συνολικά.
3.   Κάθε υπηρεσία που σκοπεύει να αναλάβει δραστηριότητες οι οποίες συνεπάγονται την παραγωγή στατιστικών συμβουλεύεται τον επικεφαλής στατιστικολόγο σε πρώιμο στάδιο της προετοιμασίας των εν λόγω δραστηριοτήτων. Ο επικεφαλής στατιστικολόγος μπορεί να διατυπώσει σχετικές συστάσεις. Πρωτοβουλίες οι οποίες δεν συνδέονται με την ανάπτυξη, την παραγωγή και τη διάδοση ευρωπαϊκών στατιστικών, ιδίως όταν πρόκειται για ειδικές διυπηρεσιακές συμφωνίες, εμπίπτουν στην αποκλειστική ευθύνη της οικείας υπηρεσίας.
Άρθρο 9
Πρόσβαση σε διοικητικά μητρώα
1.   Για τη μείωση του φόρτου υποβολής απαντήσεων, η Eurostat έχει δικαίωμα πρόσβασης σε διοικητικά δεδομένα εντός των υπηρεσιών της Επιτροπής, με την επιφύλαξη των κανόνων εμπιστευτικότητας που έχουν θεσπιστεί από την ενωσιακή νομοθεσία· έχει επίσης το δικαίωμα να εντάσσει τα διοικητικά αυτά δεδομένα στις στατιστικές, στον βαθμό που τα δεδομένα αυτά είναι σημαντικά για την ανάπτυξη, την παραγωγή και τη διάδοση ευρωπαϊκών στατιστικών.
2.   Ζητείται η γνώμη της Eurostat, η οποία μπορεί να συμμετέχει στον αρχικό σχεδιασμό, στη συνακόλουθη ανάπτυξη και στη διακοπή των διοικητικών μητρώων και βάσεων δεδομένων που έχουν δημιουργηθεί και συντηρούνται από άλλες υπηρεσίες της Επιτροπής, ώστε να διευκολύνεται η περαιτέρω χρήση των δεδομένων που περιέχουν αυτά τα μητρώα και οι βάσεις δεδομένων για σκοπούς ευρωπαϊκών στατιστικών. Για τον σκοπό αυτό, η Eurostat έχει το δικαίωμα να προτείνει δραστηριότητες τυποποίησης που αφορούν διοικητικά αρχεία τα οποία έχουν σχέση με την παραγωγή ευρωπαϊκών στατιστικών.
3.   Με σκοπό την ενίσχυση της αποτελεσματικότητας των διατάξεων του παρόντος άρθρου, κάθε υπηρεσία της Επιτροπής εξασφαλίζει ότι στην Eurostat παρέχεται πρόσβαση, κατόπιν αίτησης, σε διοικητικά δεδομένα, στον βαθμό που είναι απαραίτητος για την ανάπτυξη, την παραγωγή και τη διάδοση των ευρωπαϊκών στατιστικών, σύμφωνα με τους κανόνες εμπιστευτικότητας που έχουν θεσπιστεί από την ενωσιακή νομοθεσία.
Άρθρο 10
Κώδικας ορθής πρακτικής για τις ευρωπαϊκές στατιστικές
1.   Σύμφωνα με το άρθρο 11 του κανονισμού (ΕΚ) αριθ. 223/2009, οι ευρωπαϊκές στατιστικές αναπτύσσονται, παράγονται και διαδίδονται από την Eurostat σύμφωνα με τον κώδικα ορθής πρακτικής για τις ευρωπαϊκές στατιστικές, όπως επανεξετάστηκε και επικαιροποιήθηκε από την επιτροπή του ευρωπαϊκού στατιστικού συστήματος.
2.   Η Eurostat φροντίζει να συμμετέχει ο ευρωπαϊκός συμβουλευτικός φορέας για τη διακυβέρνηση στον τομέα της στατιστικής σε όλες τις ενέργειες που αφορούν τον κώδικα ορθής πρακτικής για τις ευρωπαϊκές στατιστικές, σύμφωνα με την εντολή του συμβουλευτικού φορέα.
3.   Η Eurostat παρακολουθεί την ουσιαστική εφαρμογή του κώδικα ορθής πρακτικής για τις ευρωπαϊκές στατιστικές από τις εθνικές στατιστικές αρχές.
Άρθρο 11
Διασφάλιση της ποιότητας και σήμανση ποιότητας
1.   Η Eurostat εξασφαλίζει τη διαχείριση της ποιότητας των ευρωπαϊκών στατιστικών. Για τον σκοπό αυτό, αφενός, βάσει καθιερωμένων κριτηρίων ποιότητας και, αφετέρου, ανταποκρινόμενη στις ανάγκες των χρηστών για στατιστικές με διαφορετικές προδιαγραφές ποιότητας, η Eurostat:
α)
παρακολουθεί και αξιολογεί την ποιότητα των στοιχείων που συλλέγει ή λαμβάνει και υποβάλλει έκθεση για την ποιότητα των ευρωπαϊκών στατιστικών τις οποίες διαδίδει·
β)
προάγει και εφαρμόζει μια διαδικασία σήμανσης για τις ευρωπαϊκές στατιστικές·
γ)
επαληθεύει τα στοιχεία που εμπίπτουν στην αρμοδιότητα της Eurostat στο πλαίσιο της ενισχυμένης οικονομικής διακυβέρνησης της Ένωσης και ασκεί όλες τις εξουσίες που έχουν ανατεθεί ειδικά στην Eurostat κατά τις σχετικές διαδικασίες·
2.   Η Eurostat θεσπίζει ένα πλαίσιο διασφάλισης της ποιότητας, το οποίο αντικατοπτρίζει τα μέτρα που έχουν ληφθεί ή πρόκειται να ληφθούν, ώστε να διασφαλίζεται η ορθή εφαρμογή του κώδικα ορθής πρακτικής για τις ευρωπαϊκές στατιστικές.
Άρθρο 12
Χρήση απόρρητων στοιχείων
1.   Ο γενικός διευθυντής της Eurostat λαμβάνει όλα τα απαραίτητα μέτρα για να εξασφαλίσει την τήρηση του στατιστικού απορρήτου.
2.   Τα στοιχεία που θεωρούνται απόρρητα σύμφωνα με το άρθρο 3 παράγραφος 7 του κανονισμού (ΕΚ) αριθ. 223/2009 είναι προσβάσιμα, σύμφωνα με το κεφάλαιο V του ίδιου κανονισμού, μόνο στους μόνιμους υπαλλήλους και στα λοιπά μέλη του προσωπικού της Eurostat και σε άλλα φυσικά πρόσωπα που εργάζονται για την Eurostat βάσει σύμβασης, κάθε φορά που τα στοιχεία αυτά είναι απαραίτητα για την παραγωγή ευρωπαϊκών στατιστικών και στο πλαίσιο του ειδικού τομέα εργασίας τους.
3.   Ο γενικός διευθυντής της Eurostat λαμβάνει, επιπλέον, όλα τα απαραίτητα μέτρα για την προστασία των στοιχείων των οποίων η αποκάλυψη θα μπορούσε να βλάψει τα συμφέροντα της Ένωσης ή τα συμφέροντα του κράτους μέλους που αφορούν.
Άρθρο 13
Κατάργηση
Η απόφαση 97/281/ΕΚ καταργείται.
Οι αναφορές στην καταργούμενη απόφαση θεωρούνται αναφορές στην παρούσα απόφαση.
Βρυξέλλες, 17 Σεπτεμβρίου 2012.
Για την Επιτροπή
Ο Πρόεδρος
José Manuel BARROSO
(1)  ΕΕ L 87 της 31.3.2009, σ. 164.
(2)  Ανακοίνωση της Επιτροπής στο Ευρωπαϊκό Κοινοβούλιο και στο Συμβούλιο σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών COM(2005) 217 τελικό.
(3)  COM(2011) 211 τελικό.
(4)  ΕΕ L 306 της 23.11.2011, σ. 12.
(5)  ΕΕ L 145 της 10.6.2009, σ. 1.
(6)  COM(2009) 404 τελικό
(7)  ΕΕ L 8 της 12.1.2001, σ. 1.
(8)  ΕΕ L 112 της 29.4.1997, σ. 56.

Summary:
Eurostat — οι στατιστικές υπηρεσίες της ΕΕ
Eurostat — οι στατιστικές υπηρεσίες της ΕΕ
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση 2012/504/ΕΕ που αποσαφηνίζει τον ρόλο της Eurostat
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Αποσαφηνίζει τον ρόλο και τις αρμοδιότητες της Eurostat όσον αφορά την ανάπτυξη, την παραγωγή και τη διάδοση ευρωπαϊκών στατιστικών.
ΒΑΣΙΚΑ ΣΗΜΕΙΑ
Η Eurostat αποτελεί μέρος της Ευρωπαϊκής Επιτροπής και προΐσταται από έναν γενικό διευθυντή.  Η Eurostat λειτουργεί σύμφωνα με τις ακόλουθες στατιστικές αρχές, όπως καθορίζονται στον κανονισμό (ΕΚ) αριθμ. 223/2009 και στον κώδικα ορθής πρακτικής για τις ευρωπαϊκές στατιστικές: της επαγγελματικής ανεξαρτησίας·της αμεροληψίας·της αντικειμενικότητας·της αξιοπιστίας·του στατιστικού απορρήτου· καιτης καλής σχέσης κόστους-αποτελεσματικότητας.  Η Eurostat υλοποιεί το ευρωπαϊκό στατιστικό πρόγραμμα και εργάζεται βάσει ετήσιων προγραμμάτων εργασίας.  Τα κύρια καθήκοντα της Eurostat είναι τα εξής: να συλλέγει και να οργανώνει σε συγκεντρωτικά μεγέθη στατιστικά στοιχεία για την κατάρτιση των ευρωπαϊκών στατιστικών·να αναπτύσσει και να προωθεί στατιστικά πρότυπα, μεθόδους και διαδικασίες·να συντονίζει το ευρωπαϊκό στατιστικό σύστημα (ΕΣΣ), να ενισχύει τη συνεργασία μεταξύ των εταίρων της και να διασφαλίζει τον ηγετικό της ρόλο όσον αφορά τις επίσημες στατιστικές σε διεθνές επίπεδο·να συνεργάζεται με άλλες χώρες και οργανισμούς σε διεθνές επίπεδο και να υποστηρίζει ορισμένες τρίτες χώρες για τη βελτίωση των στατιστικών συστημάτων τους.  Ο γενικός διευθυντής της Eurostat, ο οποίος είναι επίσης ο επικεφαλής στατιστικολόγος: έχει αποκλειστική αρμοδιότητα να αποφασίζει για τις διαδικασίες, τις στατιστικές μεθόδους, τα πρότυπα και τις διεργασίες, καθώς και για το περιεχόμενο και τη χρονική στιγμή έκδοσης των στατιστικών δελτίων. Ο γενικός διευθυντής πρέπει να ενεργεί με τρόπο ανεξάρτητο και να μη ζητά ούτε να λαμβάνει οδηγίες από τα θεσμικά και λοιπά όργανα της ΕΕ ούτε από εθνικές κυβερνήσεις ή άλλους οργανισμούς. Ο γενικός διευθυντής πρέπει να λαμβάνει όλα τα απαραίτητα μέτρα για να εξασφαλίζει την τήρηση του στατιστικού απορρήτου·είναι πρόεδρος της επιτροπής του ευρωπαϊκού στατιστικού συστήματος («επιτροπή ΕΣΣ»), η οποία αποτελείται από τους εκπροσώπους των χωρών της ΕΕ (από εθνικές στατιστικές υπηρεσίες) και παρέχει καθοδήγηση στο ΕΣΣ για την ανάπτυξη, την κατάρτιση και τη διάδοση ευρωπαϊκών στατιστικών·λειτουργεί ως σύνδεσμος μεταξύ της ΕΣΣ και του ευρωπαϊκού συμβουλευτικού φορέα για τη διακυβέρνηση στον τομέα της στατιστικής (αποτελούμενο από ανεξάρτητους εμπειρογνώμονες στον τομέα των στατιστικών) για όλα τα θέματα που αφορούν την εφαρμογή του κώδικα ορθής πρακτικής για τις ευρωπαϊκές στατιστικές.  Με την επιφύλαξη των κανόνων εμπιστευτικότητας της ΕΕ, η Eurostat μπορεί να έχει πρόσβαση στα διοικητικά δεδομένα των υπηρεσιών της Επιτροπής για τη μείωση του φόρτου υποβολής απαντήσεων.  Η Eurostat είναι αρμόδια για τη διαχείριση της ποιότητας των ευρωπαϊκών στατιστικών και πρέπει να θεσπίσει ένα σύστημα διασφάλισης της ποιότητας προκειμένου να διασφαλιστεί η ορθή εφαρμογή του κώδικα ορθής πρακτικής για τις ευρωπαϊκές στατιστικές.  Η Eurostat πρέπει να εξασφαλίσει ότι όλοι οι χρήστες έχουν πρόσβαση στις ευρωπαϊκές στατιστικές σύμφωνα με τις στατιστικές αρχές, ειδικότερα σύμφωνα με τις αρχές της επαγγελματικής ανεξαρτησίας, της αμεροληψίας και του στατιστικού απορρήτου.  
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Εφαρμόζεται από τις 8 Οκτωβρίου 2012.
ΓΕΝΙΚΟ ΠΛΑΙΣΙΟ
Για περισσότερες πληροφορίες, ανατρέξτε στα εξής:Η Eurostat και το ευρωπαϊκό στατιστικό σύστημα (Ευρωπαϊκή Επιτροπή).  
ΒΑΣΙΚΟ ΚΕΙΜΕΝΟ
Απόφαση 2012/504/ΕΕ της Επιτροπής, της 17ης Σεπτεμβρίου 2012, για τη Eurostat (ΕΕ L 251 της 18.9.2012, σ. 49-52)
τελευταία ενημέρωση 13.11.2017